Energiajuomajätti Red Bull on uusin kilpapelaamiseen toden teolla panostava tunnettu yritys, kun yhtiö perustaa oman pelijoukkueensa.

Kilpapelaamisen parissa omia turnauksia järjestänyt, joukkueita sponsoroinut ja runsaasti videotuotantoon panostanut energiajuomajätti Red Bull haluaa nousta entistä suuremmaksi ja merkittäväksi tekijäksi lajissa.

Yhtiö on ilmoittanut perustaneensa Red Bulls -joukkueen, joka tulee pelaamaan League of Legends -peliä. LoL on yksi maailman suosituimmista peleistä tällä hetkellä yli sadalla miljoonalla kuukausittaisella pelaajalla.

Red Bullin joukkue tulee asumaan Berliinissä, joka toimii LoLin Euroopan keskiönä. Berliinissä järjestetään myös pelin Euroopan ammattilaisliiga, League Championship Series eli yleisemmin LCS, jossa joukkue toivoo pelaavansa jo ensi vuonna.

Joukkueen matka kohti LCS:ää alkaa alemman sarjan Challenger Seriesin esikarsinnoista. Mikäli joukkue nousee kesäksi Challengeriin, niin on sillä mahdollisuus lunastaa syksyllä LCS-paikka karsintojen kautta.

Käykö kuten jalkapallojäteillä?

LCS-paikkojen hinnat liikkuvat sadoista tuhansista euroista jopa miljooniin, joten Red Bullin päätös lähteä rakentamaan uutta joukkuetta ja hakea liigapaikkaa alemman sarjan kautta ei ole yllättävä.

Vastaavaa taktiikkaa on koittanut ranskalainen jalkapallosuuruus Paris Saint-Germain, jonka ensimmäinen yritys nousta liigaan päättyi kalkkiviivoille.

PSG:n ja Red Bullsin ohella Challenger Seriesissä kisaa ensi vuonna myös kolmas jättinimi: Saksalainen jalkapallojoukkue FC Schalke 04.

Suoran liigapaikan vuosi sitten ostanut Schalke 04 putosi pääsarjasta heti ensimmäisen kauden päätteeksi viime syksynä. PSG:n tavoin Schalken ensimmäinen yritys nousta liigaan Challenger Seriesin kautta ei onnistunut.

Konkaripelaaja tähdittää kokoonpanoa

Raymond ”kaSing” Tsang on edustanut urallaan aikaisemmin Team Vitality -joukkuetta.­

Joukkueen ykkösnimi on entinen LCS-pelaaja 24-vuotias brittiläinen Raymond ”Kasing” Tsang.

Tsang on urallaan edustanut muun muassa Euroopassa pelaavaa LCS-joukkuetta Team Vitalitya ja H2K Gamingiä sekä Pohjois-Amerikan tunnetuinta nimeä Team SoloMidia. Tsangin uran kovin saavutus on Euroopan LCS:n kolmas sija kesältä 2015.

Joukkueen muut pelaajat ovat 17-vuotias ruotsalainen Felix “Magifelix” Bolstrom, 20-vuotias saksalainen Tarik ”Sedrion” Holz sekä 18-vuotiaat korealaispelaajat Moojin ”Moojin” Kim sekä Kwon ”Thal” Hyuk Park.

Iso merkitys kokonaiskuvaa katsoen

Vaikka Red Bull on tukenut lajia jo useamman vuoden ajan eri tavoin, niin oman pelijoukkueen perustaminen omalla nimellä on vahva osoitus sitoutumisesta lajiin myös tulevaisuudessa.

Red Bullin päätös osoittaa sen, että kilpapelaaminen on vakavasti otettava tulevaisuuden urheilulaji, jossa se haluaa olla ykkösnimi kuten Formula 1:ssä.

Energiajuomajätin ohella lajin ovat alkuvuoden aikana löytäneet muun muassa VISA ja automerkki Audi. Urheiluseuroista kilpapelaamiseen ovat tavalla tai toisella laajentaneet viime aikoina muun muassa jääkiekkojoukkue Boston Bruins ja jalkapalloseura AS Roma sekä lukuisat NBA-seurat.

Muokattu klo 16.44: Joukkue ei pelaa Challenger Seriesissä, vaan sen karsinnoissa. Kesäksi joukkue voi nousta kuitenkin Challengeriin.